विरोध की पदयात्रा, कई चौराहों पर ट्रैफिक जाम
स्मार्ट सिटी के लिए चयनित क्षेत्र शिवाजी नगर और तुलसी नगर में हजारों पेड़ काटे जाने के विरोध में सोमवार को कांग्रेस ने पदयात्रा निकाली, जिससे ट्रैफिक जाम की स्थिति निर्मित हो गई। पदयात्रा दोपहर में 12.30 बजे पारुल हास्पिटल के सामने से शुरू हुई जो दो बजे माता मंदिर चौराहे पर पहुंची। पदयात्रा छह नंबर, पांच नंबर मार्केट और नूतन कालेज के सामने से निकली। इन चौराहों पर 20 मिनट तक ट्रैफिक जाम की स्थिति बन गई, जिससे इन सड़कों से गुजर रहे लोगों को परेशानी हुई।
कांग्रेस प्रदेशाध्यक्ष अरुण यादव के नेतृत्व में निकाली गई इस पदयात्रा में बड़ी संख्या में रहवासी और कांग्रेस कार्यकर्ताओं ने भाग लिया। माता मंदिर चौराहे पर हुई सभा को संबोधित करते हुए यादव ने कहा कि जो क्षेत्र स्मार्ट सिटी के लिए चयनित किया गया है, वह पहले से ही व्यवस्थित है। उन्होंने कहा कि हम विकास के विरोधी नहीं है पर सभी क्षेत्रों में एक जैसा और बिना भेदभाव के होना चाहिए। पदयात्रा में पूर्व मंत्री और विधायक मुकेश नायक, चंद्रिका प्रसाद द्विवेदी, पीसी शर्मा, आभा सिंह, विभा पटेल, राजकुमार पटेल, पार्षद अमित शर्मा समेत बड़ी संख्या में रहवासी व कार्यकर्ता मौजूद थे।
इधर, पीसीसी में भारतीय राष्ट्रीय कांग्रेस का 131वां स्थापना दिवस मनाया। प्रदेशाध्यक्ष अरुण यादव ने कार्यकर्ताओं को पार्टी की रीति नीति और अध्यक्ष सोनिया गांधी एवं उपाध्यक्ष राहुल गांधी की मंशा के अनुरूप संगठन में सक्रियता से कार्य करने की प्रतिज्ञा दिलाई।
शिवाजी नगर में स्मार्ट सिटी के विरोध में कांग्रेस द्वारा निकाली गई पदयात्रा से माता मंदिर चौराहे के पास ट्रैफिक जाम रहा। फोटो | भास्कर
हस्ताक्षर अभियान आज 11 बजे से
शिवाजी नगर में स्मार्ट सिटी का विरोध कर रहे कर्मचारी संगठनों के संयुक्त मोर्चा ने मंगलवार से मंत्रालय के पास हस्ताक्षर अभियान शुरू करने की घोषणा की है। साथ ही मुख्य सचिव से मिलने की तैयारी की है। माेर्चा के अरुण द्विवेदी ने बताया कि मंगलवार को मंत्रालय के पास सुबह 11 से शाम 5 बजे तक हस्ताक्षर अभियान किया जाएगा।
bho_Deva hin_Deva hin_Deva hin_Deva bho_Deva hin_Deva hin_Deva